Diari Oficial de la Generalitat Valenciana


Sumari del DOGV 8675, del 12-11-2019 (2019/9945)

RESOLUCIÓ de 16 d'octubre de 2019, de la Direcció General de Formació Professional i Ensenyaments de Règim Especial, per la qual es crea a la Comunitat Valenciana un cens per a la concreció de necessitats de reconeixement de la competència professional adquirida per experiència laboral en determinades qualificacions de la família professional d'Imatge i So i d'Electricitat i Electrònica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8675

Data del DOGV
:   12-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9945


Data del document
:   16-10-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 16 d'octubre de 2019, de la Direcció General de Formació Professional i Ensenyaments de Règim Especial, per la qual es crea a la Comunitat Valenciana un cens per a la concreció de necessitats de reconeixement de la competència professional adquirida per experiència laboral en determinades qualificacions de la família professional d'Imatge i So i d'Electricitat i Electrònica. [2019/9945]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la formació professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, es van establir el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquella avaluació i acreditació de competències.  
  
Sobre aquest tema, l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la formació professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/09 permetrà als qui desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
I, per la seua part, l'Administració laboral, en el Reial decret 34/2008, de 18 de gener, pel qual es regulen els certificats de professionalitat, ha determinat en l'article 8 que un certificat de professionalitat es pot obtindre mitjançant els procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com mitjançant l'acumulació d'acreditacions parcials de les unitats de competència que comprenga el certificat de professionalitat.  
D'altra banda, el Reial decret 1224/2009, de 17 de juliol, en l'article 10.5, disposa que les organitzacions sindicals i empresarials més representatives en cada àmbit territorial podran sol·licitar a l'Administració general de l'Estat o a l'administració competent en cada comunitat autònoma, la realització de convocatòries específiques per a donar resposta tant a les necessitats de determinades empreses, sectors professionals i productius, com les de col·lectius amb especials dificultats d'inserció o integració laboral. En aquest sentit, la Confederació Sindical de Comissions Obreres va comunicar a l'administració competent la detecció de necessitats de reconeixement de la competència professional adquirida per experiència laboral, relacionades amb determinades qualificacions de l'àmbit professional d'Imatge i So i d'Electricitat i Electrònica vinculades a aquest.  
Una de les característiques d'aquest sector és la varietat de mitjans de comunicació que el constitueixen, així com la diversitat de productes i serveis d'informació i oci que ofereixen, la qual cosa, conjuntament amb el seu vessant tecnològic, el converteixen en un sector en el qual convergeixen múltiples activitats professionals. En conseqüència, el nombre de qualificacions professionals relacionades amb ell és molt elevat i es fa necessària una concreció de les seues necessitats per a poder donar una resposta ajustada a les possibles necessitats de reconeixement de la competència professional adquirida per experiència laboral i per formació no formal.  
A la Comunitat Valenciana, el Decret 3/2018, de 12 de gener, del Consell, ha establit una estructura organitzativa conjunta responsable del procediment d'avaluació i acreditació de la competència professional adquirida per experiència laboral o formació no formal entre la conselleria competent en matèria d'educació i la conselleria competent en matèria d'ocupació, i ha definit les característiques de les convocatòries.  
  
El Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
És per això que, informat i conforme el Consell Valencià de Formació Professional, en virtut de les competències atribuïdes per l'article 16 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta direcció general, resol:  
  
  
Primer. Objecte  
La present resolució té per objecte crear un cens, en el sector professional d'Imatge i So de la Comunitat Valenciana, per a concretar les necessitats i planificar la resposta oportuna, de reconeixement de la competència professional adquirida per experiència laboral i formació no formal. De manera que si en el cens esmentat s'evidencien necessitats significatives sobre aquest tema, es puguen programar procediments de reconeixement de la competència professional adquirida per experiència laboral, que faciliten als professionals censats l'obtenció d'un certificat de professionalitat o la convalidació de part dels mòduls d'algun cicle formatiu, afavorir la seua formació al llarg de la vida i contribuir, si és el cas, a millorar la seua situació professional o la seua ocupabilitat.  
  
Segon. Població a la qual va dirigit  
Professionals del sector d'Imatge i So de la Comunitat Valenciana que, complint els requisits que es recullen en l'annex I, desitgen participar en un procediment de reconeixement de la competència professional adquirida per experiència laboral, en alguna de les unitats de competència de les qualificacions professionals recollides en l'annex III.  
  
  
Tercer. Termini per a la inscripció en el cens  
El termini d'inscripció en el cens serà de 45 dies hàbils a comptar des de l'endemà de la publicació en el DOGV. En aquest còmput no s'inclouran els dissabtes, diumenges ni festius.  
  
Quart. Efectes de la inscripció en el cens  
La inscripció en el cens promogut per la present resolució donarà prioritat per a poder participar en qualsevol acció promoguda per l'administració competent a la Comunitat Valenciana dirigida a obtindre l'acreditació de les unitats de competència de les qualificacions oferides en l'annex III de la present convocatòria.  
No obstant això, el fet de figurar en el cens no pressuposa que es reconega a les persones interessades la possessió dels requisits exigits per a participar en les convocatòries de reconeixement de la competència professional. Quan en les convocatòries esmentades, de l'examen de la documentació es desprenga que no posseeixen algun dels requisits de participació, pertinença a bloc triat o criteri de prioritat assenyalat, els interessats perdran tots els drets que puguen derivar-se de la participació en aquest procediment.  
  
Cinqué. Aplicació informàtica  
Per a dur a terme aquest cens s'utilitzarà l'aplicació informàtica dissenyada per a la implementació de procediments de reconeixement de la competència professional adquirida per experiència laboral o formació no formal, la gestió de la qual correspon al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial.  
  
Sisé. Inscripció telemàtica en el cens  
Els qui desitgen inscriure's en el cens hauran d'emplenar un formulari telemàticament, segons el model recollit en l'annex II. El formulari se situarà en el web de Qualificacions Professionals de la Conselleria d'Educació, Cultura i Esport: (http://www.ceice.gva.es/web/cualificaciones-profesionales).  
Una vegada emplenat i remés en línia, les persones interessades podran imprimir una còpia de la sol·licitud com a comprovant de la remissió i hauran de conservar-la per si se'ls requereix en algun moment per l'administració.  
En la inscripció en el cens es podran triar qualsevol de les unitats de competència i qualificacions professionals, de la mateixa família professional o de diferent família, la qual cosa no pressuposa que es convoque un procediment de reconeixement d'aquesta, ja que la convocatòria o no dependrà del nombre final de sol·licituds i de la distribució d'aquestes.  
  
Seté. Entrada en vigor i recursos  
La resolució farà efecte des de l'endemà de la publicació en el Diari Oficial de la Generalitat Valenciana.   
  
Contra la present resolució, que no posa fi a la via administrativa, les persones interessades podran interposar un recurs d'alçada davant del secretari autonòmic d'Educació i Formació Professional, de la Conselleria d'Educació, Cultura i Esport, en el termini d'un mes, a partir de l'endemà de la publicació, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 16 d'octubre de 2019.- El director general de Formació Professional i Ensenyaments de Règim Especial: Manuel Gomicia Giménez.  
  
  
ANNEX I  
Requisits de participació en un procediment de reconeixement de la competència professional adquirida per experiència laboral i/o formació no formal  
  
1. Requisits  
Les persones que vulguen participar en un procediment de reconeixement de la competència professional adquirida per experiència laboral o formació no formal, han de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració.  
2. Tindre vint anys complits en el moment de realitzar la inscripció per a qualificacions de nivell II i III, i 18 anys per a qualificacions de nivell I.  
3. Tindre experiència laboral o formació relacionada amb les competències professionals que es volen acreditar:  
- En el cas d'experiència laboral, justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2.000 hores treballades en total; per a qualificacions de nivell I, almenys 2 anys, amb un mínim de 1.200 hores treballades en total.  
- En el cas de formació, justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'hauran d'acreditar les hores establides en aquests mòduls (vegeu l'annex II).  
  
  
2. Justificació dels requisits  
1. La justificació de l'experiència laboral es farà amb els documents següents:  
a) Per a treballadors o treballadores assalariats:  
Certificat de la Tresoreria General de la Seguretat Social, de l'Institut Social de la Marina o de la mutualitat a la qual estiguen afiliades, on consten l'empresa, la categoria laboral (grup de cotització) i el període de contractació, i contracte de treball o certificat de l'empresa on hagen adquirit l'experiència laboral, en què conste específicament la duració dels períodes de prestació del contracte, l'activitat desenvolupada i l'interval de temps en el qual s'ha realitzat aquesta activitat.  
  
b) Per a treballadors o treballadores autònoms o per compte propi:  
Certificat de la Tresoreria General de la Seguretat Social o de l'Institut Social de la Marina dels períodes d'alta en la Seguretat Social en el règim especial corresponent i descripció de l'activitat desenvolupada i l'interval de temps en el qual s'ha realitzat aquesta.  
  
c) Per a treballadors o treballadores voluntaris o becaris:  
Certificat de l'organització on s'haja prestat l'assistència en la qual consten, específicament, les activitats i funcions realitzades, l'any en què s'han realitzat i el nombre total d'hores dedicades a aquestes.  
  
2. Per a les competències professionals adquirides a través de vies no formals de formació, la justificació es realitzarà mitjançant un document que acredite que l'aspirant posseeix formació relacionada amb les unitats de competència que es pretenguen acreditar, en què consten els continguts i les hores de formació.  
3. Els majors de 25 anys que no puguen presentar la documentació anteriorment mencionada, podran justificar els requisits d'experiència laboral o formació no formal mitjançant alguna prova admesa en dret. Les comissions d'admissió de la convocatòria estudiaran la documentació i en determinaran, sense perjudici dels criteris de prioritat, si escau, la inscripció definitiva.